- Як без гэтага. Пісаць можна навучыцца, можна навучыцца складваць літары ў словы, сказы, але калі там не будзе гэтай рызынкі, то гэта проста не будуць чытаць. Часам карысна пісаць для сябе, некаторым гэта дапамагае ў жыцці. Навум Гальпяровіч: Я ўспамінаю, у маім полацкім прыгарадным пасёлку быў сусед Гарык. Ён вельмі хацеў навучыцца іграць на баяне, а Бог не даў яму такога тонкага слыху. Ён многа гадоў кожны дзень пілікаў і пілікаў. Ён навучыўся іграць Дунайскія хвалі і іграў. Гэтак можна сказаць і пра літаратуру. Можна з сябе выціснуць шляхам доўгай працы нешта такое чытэльнае, але ўсё без таленту, без божай іскры гэта зрабіць вельмі цяжка.